Onderwyseres in huis in Durbanville vermoorHelga van Wyk (62). (Foto: Facebook) ŉ Onderwyseres van Durbanville in Kaapstad is Sondagaand in haar huis vermoor en haar man ernstig in die voorval beseer. Helga van Wyk (62), ŉ onderwyseres van die Hoërskool Monumentpark in Kraaifontein, is in haar slaapkamer doodgesteek deur wat klaarblyklik ŉ enkele aanvaller was. Sy is glo in die hart gesteek. Haar 67-jarige man Johann, ŉ afgetrede advokaat, het hom vermoedelik teen die aanvaller probeer beskerm. Hy is verskeie kere in die skouer en buik met ŉ skerp voorwerp gesteek en het ook snymerke aan sy hande. “My pa het gesê sy [die aanvaller] oë was baie wild. Hy het gevra vir kontant en toe hy dit nie kry nie, het hy gewelddadig geraak,” het Alet van Wyk, die egpaar se dogter, gesê. Johann word steeds in die intensiewe sorgeenheid van die Mediclinic in Durbanville behandel. Volgens Alet het ŉ ernstig beseerde Johann dit gedurende of moontlik kort ná die aanval reggekry om in die motor te klim en homself na die hospitaal te neem. ŉ Familielid is van daar oor die voorval ingelig. Johann van Wyk (67). (Foto: Facebook) Alet se oudste broer, Schalk, woon naby sy ouers en het hom na die huis gehaas. Hy het daar op Helga se liggaam op die bed in die hoofslaapkamer afgekom, het Alet gesê. Sy was reeds dood. “Sy was ŉ formidabele vrou,” het Alet gesê. “Daar het nog soveel meer vir my ma voorgelê. Sy het soveel lewe in haar gehad en het alles in oorvloed gedoen.” Helga het meer as 20 jaar lank by die Hoërskool Monumentpark skoolgehou. Die skool het klaarblyklik vandag vroeër verdaag nadat nuus oor Helga se dood bekend geword het. “Dit moet ŉ groot skok vir hulle ook wees. Sy het baie leerders se lewens geraak. Sy was ŉ verskriklike joviale vrou, sy het soveel passie vir die lewe gehad én vir die kinders vir wie sy skoolgehou het. Sy het ŉ groot hart gehad,” het Alet gesê. Volgens kapt. Marchelle Rhode, woordvoerder van die polisie, is Helga se liggaam kort na middernag in die huis in Proteaweg gevind nadat ŉ lid van die buurtwag glo onraad vermoed en hulp ontbied het. Rhode kon nie meer inligting verskaf oor wat presies gebeur het of hoeveel verdagtes betrokke was nie en sê dit vorm deel van die polisieondersoek. André, die Van Wyks se jongste seun, het vroeër vandag sy ma se liggaam gaan uitken.